Retsgrundlaget for denne rapport er Europa-Parlamentets og Rådets forordning (EU) 2015/1017 af 25. juni 2015 om Den Europæiske Fond for Strategiske Investeringer, Det Europæiske Centrum for Investeringsrådgivning og Den Europæiske Portal for Investeringsprojekter og om ændring af forordning (EU) nr. 1291/2013 og (EU) nr. 1316/2013 – Den Europæiske Fond for Strategiske Investeringer ("EFSI-forordningen"). EFSI-forordningen blev ændret ved Europa-Parlamentets og Rådets forordning (EU) 2017/2396 af 13. december 2017, for så vidt angår forlængelse af Den Europæiske Fond for Strategiske Investeringer og indførelse af tekniske forbedringer i fonden og i Det Europæiske Centrum for Investeringsrådgivning ("EFSI 2.0-ændringen"). EFSI 2.0-ændringen øgede bl.a. EU-garantiens størrelse og justerede målbeløbet. Aftalen om forvaltningen af EFSI og tildelingen af EU-garantien ("EFSI-aftalen") blev undertegnet af Europa-Kommissionen og Den Europæiske Investeringsbank ("EIB") den 22. juli 2015 og blev ændret og gentaget den 21. juli 2016, den 21. november 2017, den 9. marts 2018, den 20. december 2018, den 27. marts 2020 og den 27. april 2020.

EFSI-forordningens artikel 16, stk. 6, fastsætter, at Kommissionen senest den 31. maj hvert år skal forelægge Europa-Parlamentet, Rådet og Revisionsretten en årsrapport om administrationen af EFSI-garantifonden ("garantifonden") i det foregående kalenderår, herunder en vurdering af målbeløbets tilstrækkelighed, garantifondens størrelse og af behovet for genopfyldning af den. Årsrapporten skal indeholde en oversigt over garantifondens finansielle stilling ved udgangen af det foregående kalenderår, de finansielle strømme i det foregående kalenderår såvel som betydelige transaktioner og eventuelle relevante oplysninger om de finansielle konti. Rapporten skal også indeholde oplysninger om finansforvaltningen og resultaterne af og risiciene for garantifonden ved udgangen af det foregående kalenderår.

2.Operationel kontekst

EU-garantien dækker finansierings- og investeringstransaktioner indgået af EIB inden for hoveddelen af infrastruktur- og innovationsvinduet og af EIF inden for SMV-vinduet og investeringsundervinduet for SMV'er og midcapselskaber inden for infrastruktur- og innovationsvinduet. En del af disse samlede transaktioner er omfattet af EU's garanti, mens en del gennemføres for EIB-Gruppens egen risiko.

I henhold til artikel 12 i EFSI-forordningen skal garantifonden fungere som en likviditetsstødpude, hvorfra garantibeløb udbetales til EIB ved træk på EU-garantien. I overensstemmelse med EFSI-aftalen mellem EU og EIB skal træk betales af garantifonden, hvis de andrager mere end de midler, EIB råder over på EFSI-kontoen. EFSI-kontoen, der forvaltes af EIB, er oprettet med henblik på opkrævning af EU's indtægter og inddrevne beløb fra EFSI-transaktioner under EU-garantien og, for så vidt angår den disponible balance, til betaling af træk under EU-garantien.

EFSI-garantifonden tilføres gradvist midler under hensyntagen til stigningen i den eksponering, der er forbundet med EU-garantien.

I henhold til EFSI-forordningens artikel 12, stk. 4, forvaltes garantifondens midler direkte af Kommissionen og investeres i overensstemmelse med principperne om sund finansforvaltning og sunde forsigtighedsprincipper.

EIB og EIF har ansvaret for at vurdere og overvåge risikoen forbundet med de enkelte transaktioner, som modtog støtte fra EU-garantien. På grundlag af denne rapportering og sammenhængende og forsigtige antagelser om fremtidige aktiviteter sikrer Kommissionen, at målbeløbet og garantifondens niveau er tilstrækkelige. I overensstemmelse med EFSI-forordningens artikel 16, stk. 3, rapporterede EIB og EIF tilbage til Kommissionen og Den Europæiske Revisionsret i marts 2019.

I henhold til EFSI-forordningens artikel 16, stk. 2, skal EIB's årsrapport til Europa-Parlamentet og Rådet indeholde specifikke oplysninger om den samlede risiko ved finansierings- og investeringsforanstaltninger, der gennemføres under EFSI, og om træk på garantien.

3.Finansielle konti og betydelige budgettransaktioner i 2019

Finansielle oplysninger om EFSI vises nedenfor, opdelt i fire afsnit: 1) garantifondens finansielle situation pr. 31. december 2019, 2) EFSI-transaktioner under EU-garantien foretaget af EIB-Gruppen pr. 31. december 2019, 3) tilførslen af midler til garantifonden og 4) træk på og anvendelse af EU-garantien.

3.1. Garantifondens regnskaber pr. 31. december 2019

Garantifondens samlede aktiver var på 6 688 mio. EUR pr. 31. december 2019. Aktiverne omfattede porteføljen af værdipapirer, der var klassificeret som disponible for salg (6 654 mio. EUR), et valutaterminssalg af USD med positiv nettonutidsværdi klassificeret som finansielle aktiver til dagsværdi baseret på overskud og underskud (3 mio. EUR) samt kontanter og likvide midler (31 mio. EUR).

Hvad angår resultatopgørelsen for 2019, sluttede garantifonden året med et økonomisk resultat på 21,7 mio. EUR. Hovedbidraget stammede fra positive nettorenteindtægter på 18,3 mio. EUR og nettogevinster fra salg af værdipapirer, der er disponible for salg (17,1 mio. EUR). Dette blev opvejet af en negativ valutaomvurdering på -13,1 mio. EUR. Den resterende nettoudgift på -0,6 mio. EUR bestod hovedsagelig af depotgebyrer.

3.2. EFSI-transaktioner under EU-garantien

EU's sikkerhedsstillelse i forbindelse med EIB-Gruppens udbetalinger af udestående EFSI-transaktioner beløb sig til 17,7 mia. EUR pr. 31. december 2019 ud af den disponible retlige nettoforpligtelse på 25,8 mia. EUR, som er garanteret af EU. Beløbet på 17,6 mia. EUR er opført som en eventualforpligtelse i noterne til EU's årsregnskab for 2019, mens der er indregnet en hensættelse for det resterende beløb på 0,1 mia. EUR (74 mio. EUR).

I 2019 genererede EFSI-transaktioner forvaltet af EIB inden for infrastruktur- og innovationsfeltet en nettoindtægt på 299,5 mio. EUR for EU. Af dette beløb blev der i EU's årsregnskab for 2019 opført et nettotilgodehavende hos Kommissionen fra EIB pr. 31. december 2019 på 50,8 mio. EUR.

For så vidt angår EFSI-foranstaltninger inden for SMV-vinduet, afholdt EU udgifter på 109,9 mio. EUR i 2019. Heraf skal der betales administrative gebyrer til EIF på 37,9 mio. EUR, der er registreret i EU's årsregnskab for 2019, efter den 31. december 2019.

3.3.Tilførsler til garantifonden

Der blev i 2019 indgået forpligtelser for en samlet bevilling på 357 mio. EUR vedrørende tilførslen af midler til garantifonden. Af dette beløb blev der afsat en budgetbevilling på 167 mio. EUR ved Kommissionens afgørelse C(2019) 875. Der blev stillet yderligere forpligtelsesbevillinger på 190 mio. EUR som fomålsbestemte indtægter.

Der blev udbetalt et samlet beløb på 1 166 mio. EUR til garantifonden i løbet af året. Heraf kom størstedelen fra betalingsbevillinger på EU's almindelige budget, mens et beløb på 163 mio. EUR blev inddrevet som formålsbestemte indtægter (136 mio. EUR fra EFSI-indtægter og 27 mio. EUR fra Connecting Europe-facilitetens indtægter), og et beløb på 3 mio. EUR blev overført som supplerende betalingsbevillinger ved regnskabsårets udgang.